**Odôvodnenie**

**Všeobecná časť**

Zmluvné strany kolektívnej zmluvy vyššieho stupňa požiadali spoločne Ministerstvo práce, sociálnych vecí a rodiny Slovenskej republiky (ďalej len „ministerstvo“) o rozšírenie záväznosti Kolektívnej zmluvy vyššieho stupňa na roky 2012 – 2015 z 29. februára 2012 uzatvorenej medzi Integrovaným odborovým zväzom a Zväzom stavebných podnikateľov Slovenska v znení Dodatku č. 1 z 19. februára 2013 ku Kolektívnej zmluve vyššieho stupňa na roky 2012 – 2015 uzatvorenej 29. februára 2012 medzi Integrovaným odborovým zväzom a Zväzom stavebných podnikateľov Slovenska a Dodatku č. 2 z 21. februára 2014 ku Kolektívnej zmluve vyššieho stupňa na roky 2012 – 2015 uzatvorenej medzi Integrovaným odborovým zväzom a Zväzom stavebných podnikateľov Slovenska (ďalej len „kolektívna zmluva vyššieho stupňa“), aby podľa § 7 ods. 1 zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“) ustanovilo právnym predpisom, že kolektívna zmluva vyššieho stupňa je záväzná aj pre zamestnávateľov, ktorí podľa zákona o kolektívnom vyjednávaní a vyhlášky Štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností (ďalej len „vyhláška“), majú hlavnú činnosť v časti odvetvia označenú rovnakým kódom (SK NACE Rev. 2) na úrovni skupiny 23.3 – výroba stavebného materiálu z hliny, 23.5 - výroba cementu, vápna a sadry, 23.6 – výroba výrobkov z betónu sadry a cementu a na zamestnávateľov v odvetví, ktorých kód hlavnej činnosti podľa štatistickej klasifikácie ekonomických činností označenej na úrovni divízie je 41 – výstavba budov, 42 – inžinierske stavby a 43 – špecializované stavebné práce, ako zamestnávatelia, ktorí uzatvorili túto kolektívnu zmluvu vyššieho stupňa.

Výnosom sa navrhuje rozšíriť záväznosť kolektívnej zmluvy vyššieho stupňa na časť odvetvia (skupinu) a na odvetvie (divízia). Kolektívna zmluva vyššieho stupňa sa rozširuje na zamestnávateľov v časti odvetvia, ktorých hlavná činnosť je označená kódom štatistickej klasifikácie ekonomických činností (SK NACE Rev. 2) 23.6 – výroba výrobkov z betónu sadry a cementu a na zamestnávateľov v odvetví, ktorých kód hlavnej činnosti podľa štatistickej klasifikácie ekonomických činností označenej na úrovni divízie je 41 – výstavba budov, 42 – inžinierske stavby a 43 – špecializované stavebné práce. Podmienkou rozšírenia záväznosti kolektívnej zmluvy vyššieho stupňa je, aby hlavná činnosť zamestnávateľa, na ktorého sa navrhuje rozšíriť záväznosť kolektívnej zmluvy vyššieho stupňa, bola podľa zákona o kolektívnom vyjednávaní a vyhlášky označená rovnakým kódom skupiny/divízie, ako hlavná činnosť zamestnávateľov, ktorí uzatvorili túto kolektívnu zmluvu vyššieho stupňa.

Dôvody vylučujúce rozšírenie záväznosti kolektívnej zmluvy vyššieho stupňa na ďalších zamestnávateľov sú uvedené v § 7a zákona o kolektívnom vyjednávaní. V súlade s § 7 ods. 7 zákona o kolektívnom vyjednávaní ministerstvo oznámilo v Obchodnom vestníku č. 78/2014 a na svojom webovom sídle návrh na rozšírenie záväznosti kolektívnej zmluvy vyššieho stupňa. Zamestnávatelia mali možnosť oboznámiť sa s návrhom na rozšírenie záväznosti kolektívnej zmluvy vyššieho stupňa počas 30 dňovej zákonnej lehoty a zaslať pripomienky. Ministerstvu neboli doručené žiadne pripomienky od zamestnávateľov.

Poradná komisia na rozšírenie záväznosti kolektívnej zmluvy vyššieho stupňa prerokovala návrh 11. júna 2014. Ministerstvo rozširuje záväznosť tejto kolektívnej zmluvy vyššieho stupňa na ďalších zamestnávateľov v časti odvetvia, ktorých kód hlavnej činnosti podľa štatistickej klasifikácie ekonomických činností označenej na úrovni skupiny je 23.6 – výroba výrobkov z betónu sadry a cementu a na zamestnávateľov v odvetví, ktorých kód hlavnej činnosti podľa štatistickej klasifikácie ekonomických činností označenej na úrovni divízie je 41 – výstavba budov, 42 – inžinierske stavby a 43 – špecializované stavebné práce.

Návrh výnosu bude mať pozitívne sociálne vplyvy. Vplyv návrhu výnosu na rozpočet verejnej správy, podnikateľské prostredie, životné prostredie a informatizáciu spoločnosti sa nepredpokladá  žiadny. Návrh výnosu je v súlade s Ústavou Slovenskej republiky, so zákonmi, ako aj s medzinárodnými zmluvami a inými dokumentmi, ktorými je Slovenská republika viazaná, a s právom Európskej únie.